Diari Oficial de la Generalitat Valenciana


Sumari del DOGV 7047, del 17-06-2013 (2013/6268)

RESOLUCIÓ de 10 de juny de 2013, de la Direcció General d'Innovació, Ordenació i Política Lingüística, per la qual es convoca un programa experimental per al foment de l'ús de llibres de text en dispositius electrònics denominats tauletes tàctils, en centres educatius sostinguts amb fons públics de la Comunitat Valenciana, durant els cursos escolars 2013-2014 i 2014-2015.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7047

Data del DOGV
:   17-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6268


Data del document
:   10-06-2013

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 10 de juny de 2013, de la Direcció General d'Innovació, Ordenació i Política Lingüística, per la qual es convoca un programa experimental per al foment de l'ús de llibres de text en dispositius electrònics denominats tauletes tàctils, en centres educatius sostinguts amb fons públics de la Comunitat Valenciana, durant els cursos escolars 2013-2014 i 2014-2015. [2013/6268]  
La Llei Orgànica 2/2006, de 3 de maig, d'Educació, establix en el preàmbul tres principis fonamentals que la presidixen: proporcionar una educació de qualitat a tots els ciutadans d'ambdós sexes, en tots els nivells del sistema educatiu; la necessitat que tota la comunitat educativa col·labore per a aconseguir este objectiu, i el compromís decidit amb els objectius educatius plantejats per la Unió Europea.   
  
Així mateix, l'article 1 establix que el sistema educatiu s'inspira, entre d'altres, en el principi de qualitat de l'educació per a tot l'alumnat; en la flexibilitat per a adequar l'educació a la diversitat d'aptituds, interessos, expectatives i necessitats de l'alumnat, així com als canvis que experimenten l'alumnat i la societat, i en el foment i la promoció de la investigació, experimentació i innovació educativa. També determina, en l'article 2.2, que els poders públics prestaran una atenció prioritària al conjunt de factors que afavorixen la qualitat de l'ensenyança i, en especial, a la investigació, l'experimentació i la renovació educativa. A més, disposa en l'article 102.3 que les administracions educatives promouran la utilització de les tecnologies de la informació i la comunicació, i que correspon a estes fomentar programes d'investigació i innovació. En l'article 120.4 disposa que els centres, en l'exercici de la seua autonomia, poden adoptar experimentacions, en els termes que establisquen les administracions publiques.  
  
Dins d'este marc normatiu, a fi d'aproximar i adaptar el sistema educatiu a les necessitats i a les noves demandes derivades de l'ús de les noves tecnologies de la informació i comunicació, la Conselleria d'Educació, Cultura i Esport impulsa este programa experimental amb l'objectiu d'avaluar el seu potencial ús en la busca d'una educació de qualitat i adaptada a la diversitat. Es tracta d'una proposta per a ser implementada pels centres educatius que, en l'exercici de la seua autonomia, ho consideren oportú.   
Les tauletes tàctils són dispositius intuïtius que s'integren de forma natural en les capacitats que els jóvens han desenrotllat a partir d'uns altres dispositius que seguixen la mateixa lògica. Les tauletes tàctils aconseguixen que la tecnologia s'integre en el nostre dia a dia de manera invisible; milloren la competència digital, ja que suposa una incorporació amable a les TIC; fan disminuir els rebutjos alhora que milloren la competència lingüística, a l'oferir prestacions com la locució, que projecta beneficis en comprensió oral; aporten valor afegit al permetre reproduir música i vídeos, fer fotografies, usar calculadora, diccionari, agenda, i permeten també canviar el format del text i ampliar o reduir les lletres, aspecte que no és possible en els llibres impresos.  
  
Per tot això, en virtut de les facultats atorgades pel Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, i per l'article 70 de la Llei 5/1983, de 30 de desembre, del Consell, resolc:   
  
Primer. Objecte   
Esta resolució té per objecte convocar el procés per a autoritzar la implantació d'un programa experimental per al foment de l'ús de llibres de text en dispositius electrònics denominats tauletes tàctils, en els centres educatius sostinguts amb fons públics de la Comunitat Valenciana, i regular les condicions de participació en el procés.   
  
Segon. Modalitats de participació   
Este programa tindrà dos modalitats de participació no excloents, de manera que en un mateix centre educatiu es puguen seguir les dos:  
a) Dispositiu tauleta tàctil incorporant els continguts de les editorials  
b) Dispositiu tauleta tàctil amb continguts educatius propis elaborats pel professorat.  
  
Tercer. Àmbit d'aplicació  
El programa s'implantarà en tots els grups de quint d'Educació Primària, durant el curs 2013-2014, i de sext d'Educació Primària, en el curs 2014-2015, dels centres educatius sostinguts amb fons públics de la Comunitat Valenciana la participació dels quals siga autoritzada.  
Una vegada autoritzat el programa, el llibre de text digital en suport tauleta tàctil s'utilitzarà en totes les àrees dels esmentats cursos del centre escolar.   
  
Quart. Incorporació del procediment a la tramitació telemàtica  
D'acord amb el que es disposa en la Llei 3/2010, de 5 de maig, de la Generalitat, d'Administració Electrònica de la Comunitat Valenciana, i en el Decret 18/2004, de 13 de febrer, del Consell de la Generalitat, de Creació del Registre Telemàtic i Regulació de les Notificacions Telemàtiques de la Generalitat, s'incorporen els procediments arreplegats en esta resolució a l'annex de l'esmentat Decret 18/2004, com a procediment susceptible de tramitació per mitjà del Registre Electrònic de la Generalitat.   
  
Quint. Objectius  
L'objectiu general del programa és fomentar l'ús de llibres de text digitals utilitzant tauletes tàctils com a suport físic.  
Els objectius específics són:  
1. Experimentar una dinàmica d'ensenyança en què s'incorpora el dispositiu electrònic denominat tauleta tàctil com a suport per al llibre de text.   
2. Experimentar una alternativa a l'adquisició de llibres de text en suport paper com a mesura d'estalvi per a les famílies.  
3. Ajudar a determinar la correlació entre l'ús de les TIC en l'aula i una millora del procés ensenyança-aprenentatge.  
4. Avaluar el potencial ús de les tauletes tàctils en la busca d'una educació de qualitat i adaptada a la diversitat.  
5. Valorar les limitacions del model.  
  
Sext. Condicions de participació del centre  
1. La participació en el projecte durant el període d'aplicació s'aprovarà en el claustre de professors i pel consell escolar, amb un informe previ favorable dels tutor tutores del cursos de quint d'Educació Primària del curs escolar 2013-2014.  
2. Qui exercisca la direcció del centre educatiu designarà una persona que coordinarà el programa, qui tindrà com principals funcions coordinar-ne el funcionament i l'avaluació.  
3. La sol·licitud de participació en el programa s'adequarà al model inclòs en l'annex I d'esta resolució, que s'omplirà d'acord amb el que disposa el resolc deu. Una vegada omplida, es presentarà en qualsevol de les formes i llocs que s'indica en el resolc onze d'esta resolució.  
  
  
Sèptim. Continguts dels llibres de text digitals  
1. En cas d'optar per la modalitat de participació amb continguts de les editorials:  
a) Els centres educatius seleccionaran els continguts dels llibres de text digitals. A estos efectes, la llista de les editorials col·laboradores en el programa es farà pública en la pàgina web .   
b) Els continguts digitals estaran disponibles, per a ser adquirits, en la plataforma d'accés unificada indicada en el resolc nou.  
  
2. En cas d'optar per continguts educatius propis:  
a) Serà el professorat qui assumisca la càrrega de continguts propis en els dispositius de l'alumnat.  
  
Octau. Homologació dels dispositius electrònics denominats tauletes tàctils  
Per a participar en el programa experimental les tauletes tàctils tindran les següents característiques mínimes:  
- Pantalla 10?-  
- Capacitat d'emmagatzematge mínim de 8 Gb  
- Processador Dual Core 1 GHz, o superior  
- Connexió Wi-Fi  
- 1 gigabyte de RAM  
- Autonomia d'ús mínima de 8 hores  
- Sistema operatiu iOS o android 4.0.3, o superior, amb accés a Google Play (només per al cas de tauletes tàctils Android)  
  
Nové. Condicions de participació del professorat i les famílies  
- Professorat i famílies:  
1. La descàrrega dels continguts digitals de l'alumnat es durà a terme per compte de les famílies i, excepcionalment, amb el suport del centre educatiu en els casos que es requerisca.  
2. La Conselleria d'Educació, Cultura i Esport posarà a disposició dels centres i de les famílies una plataforma d'accés unificada als continguts de les distintes editorials. Les directrius per a l'accés s'establiran en unes instruccions que es remetran als centres educatius participants i es trobaran en la pàgina web : .  
Per al funcionament correcte del programa, el professorat implicat i les famílies rebran una formació específica al setembre, abans de l'inici del curs, organitzada a través dels centres de Formació, Innovació i Recursos Educatius de la Comunitat Valenciana (CEFIRE).   
- Professorat:  
Al personal docent involucrat en el programa, la Direcció General d'Innovació, Ordenació i Política Lingüística, en aplicació de l'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives, li podrà reconéixer fins un màxim de 60 hores de formació, amb un certificat que serà expedit pel Servici de Formació del Professorat a l'acabament del programa experimental.   
- Famílies:  
El cost dels llibres de text digitals serà assumit per les famílies, tant dels continguts digitals com del dispositiu físic (tauletes tàctils) i el manteniment d'estes. Les famílies podran utilitzar tauletes tàctils que ja tinguen adquirides o bé comprar-ne una de nova, sempre que s'ajusten a les condicions establides en el resolc octau.  
  
Deu. Sol·licituds i documentació   
La direcció dels centres educatius que desitgen participar en esta convocatòria haurà de presentar:  
- Sol·licitud normalitzada d'inscripció continguda en l'annex I d'esta resolució, que estarà disponible en les pàgines web .  
- Certificat emés per la secretaria del centre en què es faça constar que el consell escolar ha aprovat implementar el programa experimental per al foment de l'ús de llibres de text en dispositius electrònics denominats tauletes tàctils, durant el cursos escolars 2013-2014 i 2014-2015, en els termes que preveu l'apartat 6t.  
Les sol·licituds s'adequaran al model normalitzat contingut en l'annex I i s'ompliran utilitzant els mitjans telemàtics facilitats pels servidors d'informació de la Conselleria d'Educació, Cultura i Esport. Els centres sol·licitants que no utilitzen la firma electrònica avançada hauran d'imprimir les pàgines preceptives que resulten de l'ús de mitjans telemàtics. Les sol·licituds, una vegada omplides, es presentaran en els llocs indicats en el resolc onze.   
Quan es tracte d'un centre docent públic de la Conselleria d'Educació, Cultura i Esport, de titularitat de la Generalitat, la sol·licitud haurà d'estar firmada per qui exercisca la direcció del centre; quan es tracte d'un centre docent sostingut amb fons públics que no siga titularitat de la Generalitat, la sol·licitud serà subscrita per qui figure en el Registre de Centres Docents de la Comunitat Valenciana com a titular del centre; en el cas de persones jurídiques, la sol·licitud l'haurà de firmar qui n'exercisca la representació legal.   
  
Onzé. Termini i lloc de presentació  
El termini de presentació de sol·licituds de participació serà de 15 dies hàbils, a comptar de l'endemà de la publicació d'esta resolució en el Diari Oficial de la Comunitat Valenciana.   
Les sol·licituds s'adreçaran a la Direcció General d'Innovació, Ordenació i Política Lingüística, i es presentaran, en cas d'utilitzar firma electrònica avançada, en l'Oficina Virtual de la Conselleria d'Educació, Cultura i Esport, ubicada en la pàgina web . En els altres casos, es poden presentar en el Registre General de la Conselleria d'Educació, Cultura i Esport, ubicat en l'avinguda de Campanar, núm. 32, de València (46621); en els registres generals de les direccions territorials d'Educació, Cultura i Esport, o en qualsevol dels llocs previstos en l'article 38 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú. Si es fa ús d'este dret i l'expedient es remet per correu, la sol·licitud haurà de ser presentada en les oficines de correus i haurà de complir el procediment establit en l'article 205.3 del Reglament del Servici de Correus, és a dir, les instàncies seran presentades en un sobre obert perquè la persona encarregada hi estampe el segell de dates; a més, hi haurà d'aparéixer amb claredat el nom de l'oficina i la data de presentació abans que se certifique.  
  
  
Dotzé. Comissió de selecció  
1. Es constituirà una Comissió de Selecció, la composició de la qual serà la següent:  
President/a:  
?El o la cap del Servici de Formació del Professorat o persona en qui delegue.  
Vocals:  
- Un inspector o inspectora designat per la Inspecció General d'Educació.  
?El o la cap del Servici d'Innovació i Qualitat o persona en qui delegue.  
- Un funcionari o funcionària de la Direcció General de Centres i Personal Docent.  
Secretària/o:  
- El o la cap de secció de gestió de convocatòries d'Innovació que realitzarà les funcions de secretari/ària de la comissió, amb veu i sense vot.  
2. La comissió de selecció, proposarà a la Subdirecció General d'Innovació i Qualitat Educativa, que com a òrgan instructor l'elevarà a la Direcció General d'Innovació, Ordenació i Política Lingüística, la relació de centres seleccionats per a participar, tenint en compte les condicions de participació del resolc sext.  
  
Tretzé. Resolució d'autorització i notificació   
La Direcció General d'Innovació, Ordenació i Política Lingüística, prèvia proposta del òrgan instructor dictarà una resolució per la qual autoritzarà els centres educatius que implementaran el programa experimental per al foment de l'ús de llibres de text en dispositius electrònics denominats tauletes tàctils durant els cursos acadèmics 2013-2014 i 2014-2015.  
La resolució d'autorització es dictarà en el termini màxim de 15 dies hàbils, des de la data en què finalitze el termini de presentació de sol·licituds de participació. Una vegada vençut el termini sense haver-se notificat una resolució expressa, les persones interessades podran entendre desestimades les seues sol·licituds per silenci administratiu, tal com s'establix en l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financeres, i d'Organització de la Generalitat Valenciana.  
La resolució, amb l'especificació dels centres autoritzats, es notificarà a les persones interessades d'acord amb el que preveuen els articles 58 i següents de la LRJPAC i la Llei 3/2010, de 5 de maig, d'Administració Electrònica de la Comunitat Valenciana, per mitjà de la publicació en la pàgina web . Esta publicació substituirà la notificació, de conformitat amb el que preveu l'article 59.6.b de la mencionada Llei 30/1992.   
  
  
Catorzé. Seguiment i avaluació del programa  
1. Els centres de Formació, Innovació i Recursos Educatius (CEFIRE) de referència dels centres participants realitzaran trimestralment el seguiment de l'aplicació del programa.   
2. Per a l'avaluació anual del programa en cada centre educatiu participant es realitzarà una enquesta a l'alumnat, a les famílies i als docents en el mes de juny del curs que es tracte, la qual serà facilitada per la Direcció General d'Innovació, Ordenació i Política Lingüística i que comprendrà tots i cada un dels objectius d'este programa experimental.   
3. La Direcció General d'Innovació, Ordenació i Política Lingüística elaborarà un informe sobre els resultats del programa experimental al finalitzar cada un dels cursos que comprenga, així com un informe final de conclusions sobre el grau de consecució dels objectius proposats.   
  
  
Quinzé. Regla de no gasto  
La implementació i posterior desenrotllament d'esta resolució no podrà tindre cap incidència en la dotació de tots i cada un dels capítols de gasto assignada a esta conselleria, i en tot cas haurà de ser atés amb els mitjans personals i materials de la conselleria competent per raó de la matèria.  
  
Setzé. Producció d'efectes  
Esta resolució produirà efectes l'endemà que es publique en el Diari Oficial de la Comunitat Valenciana.  
  
De conformitat amb el que establixen els articles 107,114 i 115 de la Llei 30/1992, de 26 de novembre, de Règim Jurídic Administratiu i Procediment Administratiu Comú, contra esta resolució, que no posa fi a la via administrativa, s'hi podrà interposar un recurs d'alçada en el termini d'un mes a comptar de l'endemà que es publique, davant de la consellera d'Educació, Cultura i Esport.  
  
València, 10 de juny de 2013.- La directora general d'Innovació, Ordenació i Política Lingüística: Beatriz Gascó Enríquez.